Jan Køpke Christensen (FP), 1997-11-07:
Jeg sad og læste lidt i Venstres program her forleden, og jeg faldt over det, som vi også har hørt tidligere, at partiet har foreslået, at der skulle indføres en selvrisiko på 1.000 kr. om året ved lægebesøg.
Derudover skriver Venstre også, at alle skal have mulighed for at kunne konsultere en anden læge end familielægen og for at kunne konsultere en speciallæge uden henvisning fra egen læge.
Disse valgmuligheder skal være forbundet med en vis egenbetaling, og jeg vil gerne spørge Venstre, for det står der ikke noget om i dette beslutningsforslag, om det er sådan, at det også skal koste noget ekstra for patienten.
Det er jo ingen hemmelighed, at Fremskridtspartiet ønsker, at der skal være et fuldstændig frit lægevalg, frit speciallægevalg og fri ret til at skifte læge.
Alle, der har anerkendte uddannelser, skal frit kunne etablere sig og udbyde sundhedsydelser.
Behandleren må tage den pris for sine ydelser, som han ønsker.
Det er det, som Venstre i hvert fald har talt om.
Det offentlige refunderer et beløb efter et takstsystem - det tror jeg vil være godt - hvor priserne for alle ydelser på forhånd er fastsat.
Fri etableringsret og fri prisdannelse vil måske være med til at styrke kvaliteten af de ydelser, der udbydes, samt tilskynde behandleren til altid at levere ydelser af høj kvalitet.
Det centrale, at man frit skal kunne etablere sig som læge, hvis man har en anerkendt uddannelse, kunne måske være med til, at der kom udvidede åbningstider.
Det, at der kom en reel konkurrence imellem de praktiserende læger, og at man ikke som i dag, når man ønsker en anden læge, bliver henvist til, at der er de og de læger tilbage i kommunen, som du kan vælge imellem, kunne i hvert fald være medvirkende til, at åbningstiderne også blev udvidet. Det er så ikke det, forslaget går på i dag.
Dette enkle, meget konkrete forslag går bare ud på, at der skal være mulighed for at holde åbent lørdag formiddag, og jeg kan ikke se, at der er nogen argumenter for at gå imod et sådant forslag.
Som der også står i bemærkningen her, tænker alle i dag på service.
Forretninger, banker osv. har åbent, når kunderne har tid til at gå i banken eller handle andre steder.
Sundhed er jo noget, der i allerhøjeste grad er vigtigt, modsat måske mange andre ting, man kan benytte sig af her i samfundet.
Men netop sundheden skal være i top for borgerne, og det centrale er, at trygheden for den enkelte borger bliver sat i centrum.
Man skal altid kunne få fat på lægen, og det kan være meget, meget vanskeligt i dag med de nye vagtlægeordninger, som der har været meget kritik af.
Der har været mange uheldige eksempler på, at det ikke har kunnet lade sig gøre, og det har endda efter sigende ført til døden for visse patienter.
Den sidste overenskomstforhandling med de praktiserende læger har simpelt hen kun været til gavn for lægerne, og den har medført en dårlig service for patienterne.
Vi skal selvfølgelig gøre, hvad vi kan, for at der bliver bedre service for patienterne, og dette forslag er så et element, der kan være medvirkende til det.
Derfor synes Fremskridtspartiet naturligvis, at dette forslag må støttes med brask og bram.
Vi må her fra Folketingets side ikke bare sige: Det er overenskomstforhandlinger, det kommer an på, og det må lægerne selv finde ud af ved overenskomstforhandlingerne.
Det er faktisk mere eller mindre det, der ligger i det: at de skal til at styre det.
Nej, de skal ikke styre det.
Vi kan godt sætte visse regler fra Folketingets side, når det drejer sig om et så vigtigt emne som sundheden.
Det er som sagt noget af det mest primære for borgerne ret hurtigt at kunne konsultere en læge og også på tidspunkter, hvor der normalt er lukket.
Så naturligvis skal dette forslag vedtages, det kan der ikke herske nogen tvivl om.